**ΠΛΗΡΟΦΟΡΙΕΣ ΓΙΑ ΤΗΝ ΤΕΛΕΣΗ ΓΑΜΟΥ**

**Δικαιολογητικά Γάμου:**

• Πιστοποιητικὸ Ἀγαμίας καὶ ἀσχέτου συγγενείας γιὰ τὸν καθένα ἀπὸ τοὺς μελλονύμφους. Ἐκδίδεται ἀπὸ τὸν Ἐφημέριο τῆς ἐνορίας, στὴν ὁποία διαμένουν οἱ μελλόνυμφοι τὴν τελευταία πενταετία.

**ΠΡΟΣΟΧΗ:** Γιὰ τὴν ἔκδοση Πιστοποιητικοῦ Ἀγαμίας ἀπαιτεῖται πιστοποιητικὸ γεννήσεως ἤ οἰκογενειακῆς καταστάσεως ἀπὸ τὸ Ληξιαρχεῖο τοῦ Δήμου, ὅπου εἶναι ἐγγεγραμμένος/-η ὁ/ἡ ἐνδιαφερόμενος/-η. Γιὰ τὴν ἔκδοσή του χρειάζεται νὰ εἶναι παρόντες δυὸ ἐνήλικοι μάρτυρες, ἔχοντας μαζί τους τὶς Ἀστυνομικὲς Ταυτότητές τους.
• Παράβολο χαρτοσήμου ( 18 ) Εὐρὼ Δημοσίου. Προμηθεύεται ἀπὸ Δημόσιο Ταμεῖο ( Δ.Ο.Υ ).
• Παρουσία τῶν Μελλονύμφων μὲ τὶς Ἀστυνομικές τους Ταυτότητες γιὰ τὴ συμπλήρωση τῶν δικαιολογητικῶν, σὲ ἡμέρα καὶ ὥρα ποὺ θὰ ἔχουν προκαθορίσει μὲ τὸν Ἱερέα.
• Α.Μ.Κ.Α (Ἀριθμὸς Μητρῴου Κοινωνικῆς Ἀσφάλισης) καὶ τῶν δυὸ μελλονύμφων.
• Α.Φ.Μ (Ἀριθμὸς Φορολογικοῦ Μητρῴου) καὶ τῶν δυὸ μελλονύμφων.

**Εἰδικὲς περιπτώσεις:**

• Σὲ περίπτωση διαζευγμένου, κατατίθεται τὸ Διαζευκτήριο μὲ τὴν ἔνδειξη «ΔΙΑ ΓΑΜΟ», τὸ ὁποῖο ἐκδίδει ἡ Ἱερὰ Μητρόπολη ὅπου τελέστηκε.

• Σὲ περίπτωση διαλυθέντος Πολιτικοῦ Γάμου, κατατίθεται ἡ Ληξιαρχικὴ Πράξη Γάμου μαζὶ μὲ τὸ ἀμετάκλητο τῆς Δικαστικῆς ἀποφάσεως ποὺ λύει τὸν Γάμο αὐτό. Ἐκδίδεται ἀπὸ τὸ Ληξιαρχεῖο τοῦ Δήμου.
• Σὲ περίπτωση χηρείας, κατατίθεται ἡ Ληξιαρχικὴ Πράξη θανάτου.
• Σὲ περίπτωση ποὺ ὁ ἕνας ἐκ τῶν Μελλονύμφων κατοικεῖ σὲ ἄλλη ἐνορία, τὸ Πιστοποιητικὸ Ἀγαμίας θὰ ἐκδώσει ὁ Ἐφημέριος τῆς ἐνορίας του. Ἐὰν ἡ ἐνορία τοῦ ἑνὸς ἐκ τῶν Μελλονύμφων ἀνήκει σὲ ἄλλη Μητρόπολη ἀπὸ αὐτὴ στὴν ὁποία θὰ τελεστεῖ ὁ Γάμος, τὸ Πιστοποιητικὸ Ἀγαμίας θὰ πρέπει πρῶτα νὰ θεωρεῖται ἀπὸ τὴ Μητρόπολη αὐτὴ καὶ ἔπειτα νὰ προσκομίζεται στὸν Ἐφημέριο ὁ ὁποῖος θὰ τελέσει τὸν Γάμο.
• Ἐὰν ἔχει προηγηθεῖ Πολιτικὸς Γάμος τῶν Μελλονύμφων μεταξύ τους, προσκομίζεται καὶ Ἀντίγραφο Ληξιαρχικῆς Πράξεως Πολιτικοῦ Γάμου.

**Διαδικασία Ἔκδοσης Ἀδείας Γάμου**

* Τὰ ἀνωτέρω δικαιολογητικά υποβάλλονται στὸν ἐφημέριο τῆς ἐνορίας ὅπου θὰ τελεστεῖ ὁ γάμος.
* Ὁ ἐφημέριος ἐτοιμάζει τὰ ἀπαραίτητα ἔγγραφα γιὰ τὴν ἔκδοση τῆς ἀδείας γάμου καὶ τὰ ὑποβάλλει (ὁ ἴδιος ἢ κατόπιν συνεννοήσεως οἱ μελλόνυμφοι) στὴν Ἱερὰ Μητρόπολη γιὰ τὴν ἔκδοση τῆς ἀδείας τοῦ γάμου.
* Γιὰ τὴν ἔκδοση τῆς ἀδείας τοῦ γάμου καταβάλλεται ἀπὸ τοὺς μελλονύμφους τὸ ποσὸ τῶν (3,00 €) εὐρώ.

**Διαδικασία μετὰ τὴν τέλεση τοῦ Γάμου**

* Μετὰ τὸν Γάμο οἱ Νεόνυμφοι παραλαμβάνουν ἀπὸ τὸν Ἐφημέριο τὴ Δήλωση Τελέσεως Γάμου, ὑπογεγραμμένη ἀπὸ τοὺς Νεόνυμφους καὶ τοὺς Παράνυμφους (Κουμπάρους).
* Ἡ Δήλωση τελέσεως Γάμου κατατίθεται στὸ Ληξιαρχεῖο τοῦ Δήμου, στὰ ὅρια τοῦ ὁποίου τελέσθηκε ὁ Γάμος, ὑποχρεωτικὰ ἐντὸς 30 ἡμερῶν ἀπὸ τὴν ἡμέρα τελέσεως τοῦ Γάμου. Ἡ κατάθεση τῆς Δήλωσης αὐτῆς γίνεται ἀπὸ ἕναν ἐκ τῶν Νεονύμφων.

[**Προσοχή:** σὲ περίπτωση ἐκπρόθεσμης καταθέσεως αὐτῆς, ἐπιβάλλεται πρόστιμο ἀπὸ τὸν Δῆμο]

[**Προσοχή:** σὲ περίπτωση ποὺ ἔχει προηγηθεῖ πολιτικὸς γάμος, ἡ δήλωση τελέσεως τοῦ Θρησκευτικοῦ Γάμου ὑποβάλλεται στο Ληξιαρχεῖο τοῦ Δήμου ὅπου ἔχει γίνει ὁ πολιτικὸς γάμος]

**Γενικές Πληροφορίες**

* Γάμοι μὲ Ἀλλόθρησκους **ΔΕΝ** τελοῦνται.
* Γάμοι μὲ Ἑτερόδοξους (Καθολικούς, Προτεστάντες, Ἀγγλικανούς) τελοῦνται, ἔφ΄ ὅσον οἱ Μελλόνυμφοι προσκομίσουν:
α) Πιστοποιητικὸ Βαπτίσεως.
β) Πιστοποιητικὸ Ἀγαμίας.
γ) Δήλωση περὶ Ὀρθοδοξίας τέκνων (668/6348ΝΚ/549/14-5-97 Ἱερᾶς Συνόδου).
* Γάμοι δὲν τελοῦνται:
α) Τὴ Μεγάλη Τεσσαρακοστή

β) Ἀπὸ 1 ἕως 14 Αὐγούστου καὶ τὴν 29η Αὐγούστου
γ) Τὴ 14η Σεπτεμβρίου, μνήμη τῆς Ὑψώσεως τοῦ Τιμίου Σταυροῦ
δ) Ἀπὸ 17 ἕως 25 Δεκεμβρίου